Vrou in hof ná sy glo onnie aanrandItumeleng Lizbeth Letsepe. Foto: ANA Die 40-jarige vrou wat daarvan aangekla word dat sy ŉ onderwyseres met ŉ sambreel aangeval het, het Maandag vlugtig in die Mankwe-landdroshof in Noordwes verskyn. Die saak teen Itumeleng Lizbeth Letsepe is tot 4 Maart uitgestel wanneer sy na verwagting om borgtog sal aansoek doen. Letsepe het aan die hof gesê dat sy haarself sal verdedig. Sy staan tereg op ŉ aanklag van aanranding met die doel om ernstig te beseer. Letsepe het Mpuseng Sepotokele (52) glo Vrydag by die Leema Primary School in Tlhatlaganyane buite Rustenburg aangeval. Kapt. Sam Tselanyane, woordvoerder van die polisie, het vroeër gesê die verdagte het die onderwyseres daarvan beskuldig dat sy haar kind sleg behandel het. “Sy het glo aan die onderwyseres gesê dat sy haar ŉ les sal leer. Die onderwyseres het glo nog probeer verduidelik dat sy nie kinders sleg behandel nie toe die verdagte haar met ŉ sambreel begin aanval het.” Sepotokele het beserings aan haar kop en hande opgedoen. “Die verdagte het van die toneel gevlug en die slagoffer het die skoolperseel binnegegaan voor sy na ŉ hospitaal geneem is vir behandeling.” Tselanyane het gesê die polisie is na die toneel ontbied en was nog besig om verklarings af te neem toe lede van die gemeenskap die verdagte na die skool gebring het. Maroela Media het vroeër berig Sepotokele is ŉ gr. 3-onderwyseres.